Zero Gravity

«Zero Gravity» (norsk oversettelse: null tyngdekraft) er en operapopsang fra 2019 som fremføres av den australske sopranen Kate Miller-Heidke. Sangen vant den australske sangkonkurransen Eurovision – Australia Decides og var Australias bidrag til Eurovision Song Contest 2019 i Tel Aviv i Israel.

Om sangen 
Miller-Heidke skrev sangen sammen med Keir Nuttall og Julian Hamilton etter å ha fått fødselsdepresjon, og hvordan hun følte seg vektløs i tiden etterpå. Miller-Heidke sa: «Etter at jeg fødte sønnen min Ernie, gikk jeg gjennom en lang periode der jeg følte at jeg hadde mistet identiteten min og følte meg tåkete og nedfor på en måte. Det tok et par år etter fødselen før jeg følte at jeg fikk tilbake styrken min, motivasjonen og en følelse av hvem jeg er. Og det var bare en helt fantastisk følelse, og det er det jeg har prøvd å fange i denne sangen.»

«Zero Gravity» var en av ti deltakere i kringkasteren SBSs sangkonkurranse Eurovision – Australia Decides i Gold Coast i Australia lørdag 9. februar 2019. Miller-Heidke er klassisk skolert, men har siden gått over til popmusikk og blander sjangre som pop, klassisk og opera. Sangen «Zero Gravity» er en blanding av pop og opera – også kalt operapop. Hun vant både jury- og telefonavstemningen og ble dermed Australias bidrag til Eurovision Song Contest.

Eurovision Song Contest 
I januar 2019 ble Australia trukket til å delta i semifinale 1 av Eurovision Song Contest. Semifinalen ble arrangert i Expo Tel Aviv i Israel tirsdag 14. mai, og Australia hadde startnummer 12. «Zero Gravity» vant semifinalen og kvalifiserte seg dermed til finalen lørdag 18. mai. I finalen kom sangen på niendeplass av 26 deltakere.

Listeplasseringer

Referanser 

 
 
 

Australsk musikk
Bidrag til Eurovision Song Contest 2019
Sanger fra 2019